CELEX: 32011D0852
Language: mt
Date: 2011-12-15 00:00:00
Title: 2011/852/UE: Deċiżjoni ta’ Implimentazzjoni tal-Kummissjoni tal- 15 ta’ Diċembru 2011 li temenda d-Deċiżjoni 2005/363/KE dwar miżuri ta’ protezzjoni ta’ saħħet l-annimali kontra d-deni Afrikan tal-ħnieżer f’Sardinja, l-Italja (notifikata bid-dokument numru C(2011) 9248)  Test b’relevanza għaż-ŻEE

17.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 335/109
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-15 ta’ Diċembru 2011
   li temenda d-Deċiżjoni 2005/363/KE dwar miżuri ta’ protezzjoni ta’ saħħet l-annimali kontra d-deni Afrikan tal-ħnieżer f’Sardinja, l-Italja
   (notifikata bid-dokument numru C(2011) 9248)
   (Test b’relevanza għaż-ŻEE)
   (2011/852/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intraKomunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u zootekniċi applikabbli għall-kummerċ intraKomunitarju ta’ ċerti annimali ħajjin u ta’ prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
   Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (3), u b’mod partikolari l-Artikolu 4(3) tagħha,
   Billi:
   
               (1)
            
            
               Id-Deċiżjoni tal-Kummissjoni 2005/363/KE tat-2 ta’ Mejju 2005 dwar miżuri ta’ protezzjoni ta’ saħħet l-annimali kontra d-deni Afrikan tal-ħnieżer f’Sardinja, l-Italja (4) ġiet adottata bħala reazzjoni għall-preżenza tad-deni Afrikan tal-ħnieżer domestiċi u selvaġġi fil-gżira ta’ Sardenja fl-Italja fejn din il-marda hija endemika.
            
         
               (2)
            
            
               Din id-Deċiżjoni tipprojbixxi l-bagħta minn Sardinja ta’ ħnieżer ħajjin, jew tas-semen, l-ova u l-embrijuni u tal-laħam tal-majjal, prodotti tal-laħam tal-majjal u kull prodott ieħor li fih il-laħam tal-majjal.
            
         
               (3)
            
            
               Iżda skont l-Artikolu 4(3) tad-Direttiva 2002/99/KE, id-Deċiżjoni tipprevedi ċerti derogi dwar il-bagħta ta’ ċerti prodotti tal-laħam tal-majjal li jkun ittieħed minn ħnieżer li joriġinaw f’azjendi barra ż-żoni tar-riskju ddefiniti fl-Anness I għad-Deċiżjoni u li jilħqu rekwiżiti speċifiċi tal-bijosigurtà.
            
         
               (4)
            
            
               Matul dawn l-aħħar ġimgħat, l-Italja għarrfet lill-Kummissjoni b’żieda sinifikanti fl-għadd u fl-espansjoni territorjali ta’ tifqigħat tad-deni Afrikan tal-ħnieżer f’seba’ fost it-tmien provinċji ta’ Sardinja, li jaffettwaw ukoll xi azjendi kbar kummerċjali li jrabbu l-ħnieżer.
            
         
               (5)
            
            
               L-evoluzzjoni attwali tal-marda f’Sardinja x’aktarx li se tipperikola l-merħliet tal-ħnieżer f’reġjuni oħra tal-Italja u fi Stati Membri oħra, minħabba t-tqegħid fis-suq ta’ laħam tal-majjal u prodotti tal-laħam tal-majjal u kull prodott ieħor li fih il-laħam tal-ħnieżer. Għaldaqstant jeħtieġ li jitwessgħu ż-żoni ta’ riskju elenkati fl-Anness I għad-Deċiżjoni 2005/363/KE biex jinkludu r-reġjun kollu ta’ Sardinja. B’riżultat ta’ dan, minħabba li l-kundizzjonijiet stipulati fl-Artikolu 5(2)(b) tad-Deċiżjoni 2005/363/KE ma għadhomx jistgħu jintlaħqu, id-deroga mogħtija lill-Italja biex tawtorizza l-bagħta ta’ laħam tal-majjal minn Sardinja lejn żoni barra Sardinja, hija sospiża. L-istess japplika għad-deroga mogħtija skont l-Artikolu 6 ta’ dik id-Deċiżjoni, biex l-Italja tawtorizza l-bagħta ta’ prodotti tal-laħam tal-majjal u prodotti oħra li fihom il-laħam tal-majjal minn Sardinja lejn żoni barra Sardinja.
            
         
               (6)
            
            
               Id-Deċiżjoni 2005/363/KE għandha għaldaqstant tiġi emendata skont dan.
            
         
               (7)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   L-Anness I għad-Deċiżjoni 2005/363/KE huwa mibdul bit-test fl-Anness ta’ din id-Deċiżjoni.
   Artikolu 2
   Din id-Deċiżoni hija indirizzata lill-Istati Membri.
   
      Magħmul fi Brussell, il-15 ta’ Diċembru 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  ĠU L 18, 23.1.2003, p. 11.
   
      (4)  ĠU L 118, 5.5.2005, p. 39.
   
      ANNESS
      
         
            “ANNESS I
            Iż-żoni kollha ta’ Sardinja.”